钦定古今图书集成/历象汇编/历法典/第098卷 > 周
## 钦定古今图书集成/历象汇编/历法典/第098卷 > 周

周制，置“挈壶氏”，司漏刻之事。

按：《周礼夏官》挈壶氏：“下士六人，史二人，徒十有二人。”

〈订义〉郑康成曰：“挈，读如絜发之絜。壶，盛水器也。世主挈壶水以为漏。”易氏曰：“挈壶之制不可考。”以唐制推之，水海浮箭四匮，注水始自夜天池入于日天池，自日天池入于平壶，以次相注，入于水海。浮箭而上，以浮箭为刻，分昼夜计十二时，每时八刻二十分，每刻六十分，箭四十八，二箭当一气。岁统二百一十九万一千五百分，悉刻于箭上。铜乌引水而下注，浮箭而上登，至于昼夜之刻，分至之候，冬夏长短，昏晓隐见，与《周官》晷影无差。郑锷曰：“或谓挈壶氏司漏刻，以分阴阳昼夜，宜与保章、冯相同列。”乃列于夏官，何耶？以《齐国风》考之，襄公之时，朝廷兴居无节，东方未明，而召群臣至，使之颠倒衣裳，不顾时之早晚，为挈壶氏者不能晨夜，不夙则莫若是类，正司昼夜之事。若夫掌挈壶以令军，井挈辔以令舍，挈畚以令粮，此行师用兵之时，举以示师徒，安得不列为《司马》之属哉？

掌挈壶以令军，井，挈辔以令舍，挈畚以令粮。

〈订义〉郑锷曰：“军之所聚不可无井，穿井及水则举壶示人，使见壶者知其地有井，盖壶者所以盛水故也。乘车马者必执辔，止则解焉，军之所至，或当舍止，则举辔示人，使见辔者知当解鞍息马，盖舍则不执辔故也。盛粮者必用畚，军于其地或当廪给，则举畚以示人，使见畚者知其下有粮，盖畚者盛粮之器故也。是三”者非挈壶之职，皆有取于挈壶之义。盖军旅所屯，号令难与相闻，各以其物表之于事，便于力省也。《易氏》曰：“饮食居处，人之大欲存焉，故因其令军井而兼以令之。”是三者皆挈于竿首而表之，虽军众不齐，莫不目击而心会，郑氏所谓省烦趋疾是已。

凡军事，县壶，以序聚𣝔。凡丧，县壶，以代哭者。皆以水
火守之，分以日夜。

〈订义〉王昭禹曰：“县壶以盛水，分刻漏也。”郑康成曰：“击𣝔，两木相敲，行夜时也。”郑锷曰：“军中之守，尤严于夜。故行夜者必聚而击𣝔，以戒非常，必更代而次序之，使之适平。县壶为漏，时至则代，先后有伦，非唯无独贤之叹，且使击柝者不倦，而事益严也。”野庐氏于宾客至，则令其地之人聚𣝔之。修闾氏掌比国中之互𣝔者。《秋官·环人》：宾客所舍，则令聚𣝔。宫正于宫中，则击柝而比之。防患之术，尤戒于夜，况军中乎？郑康成曰：“代亦更也。礼未大敛，代哭。”易氏曰：“守之以水，则均其晷刻之多少；守之以火，则知其漏箭之迁易。”郑康成曰：“分以日夜者，异昼夜漏也。漏之箭，昼夜共百刻，冬夏之时

间有长短焉。《太史立成法》有四十八箭。贾氏曰：“此据汉法而言，以器盛四十八箭，各百刻，以壶盛木，悬于箭上，节而下之水，水掩刻则为一刻。四十八箭者，取倍二十四气也。”

及冬，则以火爨鼎水而沸之，而沃之。

〈订义〉郑司农曰：“冬水冻，漏不下，故以火炊水沸以沃之，谓沃漏也。”薛氏曰：“以火爨鼎，使之不凝；以火守壶，使之不差。施之于军事，所以严守警；施之于丧事，所以严凶哀。朝廷朝夕之礼，亦常以是为节。然《春官鸡人》卜国事为期，则告之时，而此复特掌之挈壶氏者，盖天子备官，挈壶掌漏，鸡人告时，诸侯则掌漏告时，一于‘《挈壶氏》’”而已。

《秋官》司寤氏：掌夜时，以星分夜。

〈订义〉寐而觉，谓之寤，使掌夜时，非觉而不寐者，安能定其漏刻之早晚哉？郑锷曰：“夜虽有时，其分则以星。晚而见星则为夜，早而星没则非夜。仰观天星之没，见以分之，不分以月者，月出有早晚，唯星丽乎天，至夜必见故也。”